Andrew Borg Cardona, attivist ewlieni f'dik li ssejjaħ lilha nnifisha bħala soċjeta ċivili sejjaħ lill-opinjonista u ħassieb Martin Scicluna bħala "ħmieġ". L-Avukat Borg Cardona qal dan fi tweet b'reazzjoni għal opinjoni ppubblikata l-Erbgħa minn Scicluna f'The Times dwar is-saltna tad-dritt f'Malta. B'reazzjoni għal dan l-artiklu li fih Scicluna jgħid li t-tliet ewroparlamentari tal-Partit Nazzjonalista raw kif għamlu biex imminaw l-interess nazzjonali ta' Malta fi Brussel u Strasburgo, Borg Cardona qal li ma kienx se jikteb biex iwieġeb għall-artiklu taż-żibel li kiteb Scicluna dwar is-saltna tad-dritt f'Malta. Borg Cardona ħadha qatta' bla ħabel kontra Scicluna dwar il-kwistjoni tal-lap top li baqa' fil-pussess tal-familja ta' Caruana Galizia minkejja t-talba li l-Pulizija għamlet lill-maġistrat inkwerenti biex dan jgħaddi f'idejn l-inkjesta biex jiġi analizzat mill-esperti maħtura mill-qorti. Fl-artiklu tiegħu, is-Sur Scicluna sostna li huwa inkoċepibbli li din l-evidenza kruċjali fl-investigazzjoni dwar il-qtil ta' Caruana Galizia baqgħet m'għadditx f'idejn l-awtoritajiet ġudizzjarji u sejjaħ lill-ewroparlamentari Anna Gomes biex meta terġa' tiġi f'pajjiżna tinnota l-fatt li l-maġistrat inkwerenti ma kisibx il-laptop li kienet qed tuża Caruana Galizia/ Sostna li jekk il-laptop jibqa' jinżamm għand il-familja, il-ġustizzja ma tistax issir u tkompli tiġi mxekkla s-saltna tad-dritt. Madankollu dan id-diskors ma niżel xejn tajjeb ma' Borg Cardona u ħareġ jinsolentah bi kliem dispreġġjattiv. Din mhix l-ewwel darba li Borg Cardona spiċċa f'kontroversji dwar kliemu. Is-sena li għaddiet huwa sejjaħ lill-kantanta Ira Losco bħala "bitch".